Støre skal ha advart mot å gi kinesisk dissident fredspris
Denne uken gir Geir Lundestad ut nye bok «Fredens sekretær». I boken forteller han hvordan han mener det var feil å gi fredsprisen til Barack Obama og sparer ikke på kruttet mot tidligere Nobel-komiteleder Thorbjørn Jagland - som han omtaler som «ikke villig til å lære av andre». Overfor det svenske nyhetsbyrået TT, sier Jagland følgende om Lundestad-slakten: – Er ikke det blitt vanlig i den moderne verden, for å selge bøker? Jagland har ifølge nyhetsbyrået ingen planer om å lese boken med det aller første. – Jeg har veldig mange andre ting å gjøre, sier generalsekretæren i Europarådet - og trekker spesielt fram arbeidet med flyktningkrisen i Europa og situasjonen i Ukraina.Men Jagland er ikke den eneste som får gjennomgå av Lundestad. I boken forteller han også hvordan Jonas Gahr Støre, som var utenriksminister i Stoltenberg-regjeringen i 2010, advarte Nobel-leder Thorbjørn Jagland mot å gi fredsprisen til Liu Xiaobo. Ikke bare én, men ved to anledninger, ifølge Lundestad. «Den første gangen var utenfor FN-bygningen i New York. Slik Jagland forsto Støre, sa Støre at forhandlingene om en frihandelsavtale mellom Norge og Kina ville stoppe opp», skriver Lundestad i boken. Støre skal videre ha advart Jagland om at menneskerettighetsdialogen ville opphøre, og at næringslivets sterke interesser i Kina ville bli skadelidende. Jagland tok Støres bekymring videre til Nobelkomiteen, skriver Lundestad, og legger til:«Ingen var i tvil om at dette var et forsøk på å forhindre en pris til en dissident.» Andre gang skal ha vært på en mottagelse i Oslo rådhus, der Støre skal ha gjentatt de samme poengene fra samtalen i New York. Lundestad noterer også at Erna Solberg (H) og Bård Vegar Solhjell (SV) var blant norske politikere som ble invitert til den kinesiske ambassaden i Oslo for å bli advart mot en slik pristildeling. «Om komiteen hadde vært i tvil, ble den desto mer bestemt nå. Det skulle tatt seg ut om komiteen hadde snudd som et resultat av press fra kinesiske og norske myndigheter», skiver Geir Lundestad. Jonas Gahr Støre svarer onsdag ettermiddag slik på påstandene i Lundestads bok: «Som jeg har sagt tidligere har jeg aldri forsøkt å påvirke Jagland i hens stilling som leder av Nobelkomiteen, og jeg har heller aldri erfart at komiteen har latt seg påvirke til å ikke tildele prisen til den kandidaten de har samlet seg om», skriver Støre i en tekstmelding til VG.Samtalen mellom Støre og Jagland i New York høsten 2010 ble avslørt av Aftenposten etter at tildelingen ble kjent. «Jeg vil kategorisk avvise at det har vært noen form for press», sa Støre til avisen i 2010. Støre ville heller ikke være med på at dette kunne bli oppfattet av Jagland som en advarsel. «Det vil jeg utelukke helt. Jeg synes ikke det er unaturlig at en norsk utenriksminister formidler inntrykk fra Kinas utenriksminister som er av en type som denne», sa Støre.
To ganger skal nåværende Ap-leder Jonas Gahr Støre ha forsøkt å påvirke Nobelkomiteen til ikke å gi Nobels fredspris til den kinesiske dissidenten Liu Xiaobo.